Tuis | Media Releases | Nog 95 000 slaan saam met die VF Plus terug teen onteiening sonder vergoeding
In 'n vorige, soortgelyke veldtog, het meer as 100 000 mense hul stem by die VF Plus gevoeg om beswaar aan te teken teen onteiening sonder vergoeding.
Die VF Plus het 'n spesiale webblad geskep waarop die publiek kommentaar kon lewer op die ANC-regering se voorneme om Artikel 25 van die Grondwet te verander om voorsiening te maak vir onteiening sonder vergoeding.
Alhoewel die proses van openbare deelname eers môre sluit, het die VF Plus het vandag die 95 000 beswaarskrifte oorhandig aan die parlement se ad hoc-komitee wat met die taak belas is om moontlike wysigings aan Artikel 25 te ondersoek en aanbevelings daaroor te maak.
Enige verandering aan die Grondwet om onteiening sonder vergoeding moontlik te maak, sal skadelik wees vir die ekonomie van Suid-Afrika en alle Suid-Afrikaners sal sodoende hul reg op eiendom verloor.
Privaat eiendomsreg is 'n internasionaal erkende basiese mensereg en dit moet deur die Suid-Afrikaanse Grondwet beskerm word in ooreenstemming met die Verengde Nasies (VN) se Handves en Internasionale Deklarasie van Menseregte.
Die VF Plus is van mening dat die proses van grondhervorming in die wiele gery word deur korrupsie en administratiewe onbevoegdheid, en nie deur die beginsel van gewillige verkoper, gewillige koper nie.